Νευρομυϊκός και χωρο-χρονικός έλεγχος της κίνησης υπό ρυθμικά ακουστικά ερεθίσματα
Authors: Εμμανουήλ Αναλίνα 
Published: December 2024

Τα ρυθμικά ακουστικά ερεθίσματα (ΑΕ) χρησιμοποιούνται ευρέως στην άσκηση και τον αθλητισμό για τη ρύθμιση του χρονισμού της κίνησης (χρονική καθοδήγηση) είτε μέσω μουσικής είτε μέσω φωνητικών οδηγιών από τον προπονητή. Τα υπάρχοντα δεδομένα δείχνουν ότι τα ΑΕ μπορούν να βελτιώσουν την κινητική απόδοση και να λειτουργήσουν ως εργαλείο νευρομϊκού και χωρο-χρονικού ελέγχου. Ωστόσο, υπάρχει περιορισμένη κατανόηση του τρόπου με τον οποίο οι ακουστικές πληροφορίες χρησιμοποιούνται από το νευρομυϊκό σύστημα για τη βελτίωση της κινητικής απόδοσης. Επιπλέον, δεν εντοπίζονται δεδομένα με εστίαση στην επίδραση της χρονικής καθοδήγησης σε κινητικά πρότυπα που χρησιμοποιούνται ευρέως σε προγράμματα άσκησης/άθλησης, όσον αφορά το νευρομυϊκό και χωρο-χρονικό έλεγχο αυτών.Σκοπός της εργασίας ήταν να εξετάσει την επίδραση διαφόρων ΑΕ χρονικής καθοδήγησης στη χωρο-χρονική, κινηματική, κινητική και χρονο-δυναμική απόδοση, καθώς και στη μυϊκή και εγκεφαλική δραστηριότητα. Πραγματοποιήθηκαν 2 επιμέρους μελέτες οι οποίες επικεντρώθηκαν σε ασκήσεις φυσικής κατάστασης, που θεωρούνται θεμελιώδεις σε προγράμματα άσκησης.Η 1η μελέτη (15 άνδρες - 15 γυναίκες) εξέτασε τον αριθμό επαναλήψεων και τον χρονισμό της προτιμώμενης συχνότητας κίνησης (ιδιοσυχνοτητα) σε 8 ασκήσεις (επιτόπιες διποδικές αναπηδήσεις, πρόσθια προβολή, κάθισμα, ανακάθισμα, απαγωγή ώμου, απαγωγή ισχίου, ανύψωση ράχης, κάμψη-έκταση αγκώνων από πρηνή στήριξη). Αδρανειακοί αισθητήρες κατέγραψαν τις τροχιές γωνιακής ταχύτητας, για εξαγωγή κρίσιμων χρονικών παράμετρων (συχνότητα κίνησης, διάρκεια κύκλου και φάσεων της κίνησης). Τα αποτελέσματα έδειξαν ότι δύο επαναλήψεις αρκούν για υψηλή αξιοπιστία του χρονισμό των εξεταζόμενων κινητικών προτύπων. Οι διαφορές μεταξύ ασκήσεων αποδόθηκαν στο αδρανειακό φορτίο και τις μηχανικές απαιτήσεις αυτών. Μια σταθερή σχέση φάσεων 1:1 υποδείκνυε ένα κοινό κεντρικά παραγόμενο μοτίβο για ρυθμική απόδοση, ανεξάρτητα από το κινητικό πρότυπο και την ιδιοσυχνότητά του.Η 2η μελέτη (20 άνδρες - 20 γυναίκες, οδηγία συγχρονισμού με το ΑΕ) εξέτασε την επίδραση 5 διαφορετικών ΑΕ (χωρίς ΑΕ, μετρονομικό, φωνητικό, μουσικό-μελωδικό και μουσική για άσκηση) στη χρονική, κινηματική, κινητική, μυϊκή και εγκεφαλική δραστηριότητα, καθώς και στον κινητικό συγχρονισμό κατά την εκτέλεση δύο ασκήσεων διαφορετικής εμβιομηχανικής πολυπλοκότητάς, του καθίσματος και της απαγωγής ισχίου. Η επίδραση των ΑΕ αξιολογήθηκε σε παραμέτρους χρονισμού, κινηματικής και κινητικής δράσης, στασικής σταθερότητας καθώς και μυϊκής και εγκεφαλικής απόδοσης. Ο συγχρονισμός ελέγχθηκε μέσω της αντιστοιχίας κύκλου, της μεταβλητότητας και των σφαλμάτων συγχρονισμού. Τα ΑΕ επηρέασαν σημαντικά τις παραμέτρους χωρο-χρονικού και νευρομυϊκού ελέγχου, με διαφορετικούς τύπους ΑΕ να επηρεάζουν διαφορετικές πτυχές της κινητικής απόδοσης και της εγκεφαλικής δραστηριότητας. Η μουσική για άσκηση προκάλεσε σημαντικές αλλαγές σε πολλές παραμέτρους, ενώ οι μετρονομικές και φωνητικές ενδείξεις επηρέασαν την κινητική απόδοση χωρίς μεγάλες αλλαγές στην εγκεφαλική δραστηριότητα. Τα αποτελέσματα υποδεικνύουν τη διαφορετική δυνατότητα που προσφέρει κάθε ΑΕ για βελτίωση της κινητικής απόδοσης σε θεμελιώδεις ασκήσεις φυσικής κατάστασης, μέσω της επίδρασης στο νευρομυϊκό και χωρο-χρονικό έλεγχο του κινητικού προτύπου.